Den 17-årige keeper Andreas Jungdal skifter Vejle Boldklub ud med en treårig kontrakt i den italienske storklub AC Milan.

Vejle Boldklub har solgt den 17-årige målmand Andreas Jungdal til den italienske storklub AC Milan. Det skriver klubben på sin hjemmeside.

Det sker, efter at den unge mand tidligere på året var en tur til prøvetræning i Milano, hvor de altså har været så tilfredse med ham, at han nu har fået en treårig kontrakt.

Andreas Jungdal har været i Vejle Boldklub siden U13-alderen, hvor han kom til fra samarbejdsklubben Skibet IF, og talentchef Steen Thychosen er stolt af salget.

- Det er et gennembrud for Vejle Boldklubs talentsektor, at vi gennemfører et salg af en talentfuld spiller til AC Milan, siger han til klubbens hjemmeside.

- Det fortæller noget om den udvikling, vi har været igennem i de sidste par år. At en af vores spillere bliver interessant for en klub som AC Milan, er en stor cadeau til ikke kun Andreas, men alle vores trænere og ledere og ikke mindst arbejdet i Future Vejle-samarbejdsklubben Skibet IF, siger Steen Thychosen.

Det har tidligere været på tale, at Vejle Boldklub får mellem seks og ti millioner kroner for den unge keeper.

Andreas Jungdal starter træningen i den italienske storklub den 30. juli.